योग शिविर ध्वंस करि के रामदेव के गिरफ्तार कर लिहलसि पुलिस
काल्हु दिन भर चलल लीला का बाद कपिल सिब्बल बाबा रामदेव के पोपलपट्टी खोल दिहलन. पता चलल कि समझौता पहिलही हो चुकल रहुवे बाकिर बाबा रामदेव आपन वादा पूरा ना कइले. बाबा के कहना बा कि उनुका साथे विश्वासघात भइल बा. धोखा दे के उनका सहयोगी से चिट्ठी लिखवावल गइल रहुवे. बाद में बाबा रामदेव जब जिद्द ठान लिहलन त रात एक बजे का बाद दिल्ली पुलिस योग शिविर पर धावा बोल दिहलसि. आँसू गैस के गोला फेंक के शिविर में भगदड़ मचा दिहल गइल. एही दौरान गोला से मंच पर आग लाग गइल. ओकरा बाद पुलिस बाबा रामदेव के अपना हिरासत में जबरदस्ती उठा लिहलसि आ कहीं ले के चलि गइल. एकरा बावजूद पुलिस एह बाति से इन्कार कर रहल बिया कि बाबा के गिरफ्तार कइल गइल बा. ओकरा हिसाब से बाबा रामदेव के दिल्ली छोड़ देबे के आदेश दिहल गइल रहे. बीस दिन ले शिविर चलावे के अनुमति वापिस ले लिहल गइल आ रामलीला मैदान पर धारा १४४ लगा दिहल गइल बा. एह पुलिसिया कार्रवाई में बहुते लोग घवाहिल भइल बा
इलियास काश्मीरी के मार दिहलस अमेरिका
मुंबई पर हमला आ देश में आतंकी घटना करवावे वाला आतंकी इलियास काश्मीरी काल्हु अमेरिका के ड्रोन हमला में मार डालल गइल. वजिरिस्तान में भइल एह ड्रोन हमला से आधे घंटा पहिले इलियास ओहिजा चहुँपल रहे. इलियास काश्मीरी का साथे नौ गो आतंकी मार दिहल गइल बाड़. इलियास पर अमेरिका सरकार पचास लाख डॉलर के ईनाम घोषित कइले रहे आ हालही में अपना पाकिस्तान यात्रा में हिलेरी क्लिंटन जवन पाच गो आतंकियन के सूची सँउपले रहल ओहमें इलियासो के नाम शामिल रहल.
अमर सिंह पर मनी लांडरिंग एक्ट का तहत मुकदमा
प्रवर्तन निदेशालय विवादित नेता अमर सिंह का खिलाफ करिया धन सफेद करे के मुकदमा दर्ज करे वाला बा. प्रिवेन्सन आफ मनी लांडरिंग एक्ट का तहत अमर सिंह चउथका राजनेता होखीहन जेकरा खिलाफ मुकदमा दर्ज होखी. एह कलंकी सूची में झारखण्ड के पूर्व मुख्यमंत्री मधु कोडा, पूर्व दूर संचार मंत्री ए॰राजा, आ कनिमोझी के नाम पहिले से शामिल बा. अमर सिंह अपना खिलाफ चार सौ करोड़ रुपिया के अपना कंपनियन का जाल में घुमावत दोसरा तरफ निकाले के मामिला रद्द करे के निहोरा अदालत से कइले रहले जवना के अदालत खारिह कर दिहलसि.
अमिताभ बच्चन चाहत बाड़े लड़िकन के पिये के आजादी
मधुशाला के महिमामण्डित करे वाला महान हिन्दी साहित्यकार हरिवंश राय बच्चन के सपूत अमिताभ बच्चन, जे सिनेमा के बड़का बादशाह कहल जाले, के अचरज बा कि महाराष्ट्र सरकार काहे लड़िकन के शराब पिये से रोकत बिया. पियक्कड़ नवहियन के समर्थन में सामने आइल अमिताभ बच्चन हालांकि इहो ट्विट कइले बाड़न कि ऊ खुद ना त शराब पियेले ना माँसाहारी हउवन बाकिर एकरा खातिर केहु उनुका के मजबूर नइखे कइले.स
देश में अबतक के सबले भ्रष्ट सरकार
भाजपा के राष्ट्रीय कार्यकारिणी के दू दिन के बइठक काल्हु लखनऊ में पूरा हो गइल. बइठक का बाद जारी बयान में मनमोहन सिंह का नेतृत्व वाली सरकार के देश में अबतकले के सबले भ्रष्ट सरकार बतावल गइल बा आ शिकायत बा कि सबकुछ का बावजूद मनमोहन सिंह का मुँह से बकार नइखे फूटत. एह बइठक में उमा भारती के वापसी के एलान होखे के उमेद रहल बाकिर प्रदेश के भाजपाईयन का विरोध का चलते ई ना हो सकल.स
बीसबीसा मैच में वेस्ट इंडीज के हरा दिहलसि भारत
वेस्ट इंडीज का दौरा पर गइल भारत के टीम अपना एकलौता बीसबीसा मै्च में वेस्टइंडीज के सोलह रन से हरा दिहलसि. जबकि एह टीम में बड़का बड़का नामी खिलाड़ी शामिल ना रहले. एह दौरा में पाँच गो एकदिना मैच आ तीन गो टेस्ट मैच होखे वाला बा.
69 total views, 4 views today
bho_Deva bho_Deva bho_Deva bho_Deva hin_Deva bho_Deva bho_Deva bho_Deva bho_Deva bho_Deva bho_Deva bho_Deva eng_Latn